Crimson Glory

1979-1992

Οι Crimson Glory δημιουργήθηκαν το 1979 στη Φλόριντα των Ηνωμένων Πολιτειών, με την αρχική ονομασία Pierced Arrow και λίγο αργότερα, Beowulf. Το 1982, άλλαξαν το όνομα τους σε Crimson Glory, έχοντας στη σύνθεση τους τον μπασίστα Τζεφ Λορντς, του κιθαρίστες Τζον Ντρένινγκ και Μπεν Τζάκσον, τον τραγουδιστή Μαρκ Ορμς και το ντράμερ Ντέινα Μπαρνέλ.
Το συγκρότημα έκανε πρόβες και εμφανιζόταν ζωντανά σε τοπικά κλαμπ, όταν ο Ορμς αντικαταστάθηκε απ΄τον Πάτρικ Μακ Ντόναλντ, γνωστότερο με το ψευδώνυμο "Midnight". Στις 20 Οκτωβρίου 1986 κυκλοφόρησαν το ομώνυμο ντεμπούτο άλμπουμ τους μέσω της "Par Records" και σε παραγωγή του Νταν Τζόνσον. Για την προώθηση του δίσκου περιόδευσαν στην Ευρώπη ανοίγοντας συναυλίες των Celtic Frost και Anthrax. Χαρακτηριστικό γνώρισμα του συγκροτήματος επί σκηνής ήταν οι μεταλλικές μάσκες που φορούσαν στα πρόσωπα τους.
Στις 14 Νοεμβρίου του 1988 κυκλοφόρησαν το δεύτερο δίσκο τους με τίτλο "Transcendence" μέσω της δισκογραφικής εταιρείας "Roadrunner Records" στην Ευρώπη και της "MCA" στις Ηνωμένες Πολιτείες. Το συγκεκριμένο άλμπουμ θεωρείται ένα από τα σπουδαιότερα power metal άλμπουμ όλων των εποχών. Το "Transcendence" περιέχει το τραγούδι "Lonely", το οποίο έγινε το πρώτο βίντεο κλιπ του συγκροτήματος και έλαβε μεγάλο αριθμό μεταδόσεων από το τηλεοπτικό δίκτυο "MTV". Για την προώθηση του δίσκου οι Crimson Glory πραγματοποίησαν μία παγκόσμια περιοδεία κατά τη διάρκεια της οποίας εμφανίστηκαν στο φεστιβάλ του "Metal Hammer" στο Ντόρτμουντ της Γερμανίας, μπροστά σε 20.000 θεατές.
Μετά το τέλος της περιοδείας ο ντράμερ Ντέινα Μπαρνέλ και ο κιθαρίστας Μπεν Τζάκσον αποχώρησαν από το συγκρότημα. Νέος ντράμερ των Crimson Glory ήταν ο Ρέιβι Τζακότια ενώ η θέση του κιθαρίστα παρέμεινε κενή, με τον Τζον Ντρένινγκ να αναλαμβάνει όλες τις κιθάρες για το τρίτο άλμπουμ του συγκροτήματος "Strange and Beautiful" το οποίο κυκλοφόρησε τον Ιούνιο του 1991, λαμβάνοντας μέτριες κριτικές.
Λίγο πριν ξεκινήσει η περιοδεία για την προώθηση του δίσκου, ο τραγουδιστής Midnight αποχώρησε από το συγκρότημα και αντικαταστάθηκε από τον Ντέιβιντ Βαν Λάντινγκ, για μία μικρή αμερικανική περιοδεία. Το 1992 το συγκρότημα διαλύθηκε και κάποια από τα μέλη του σχημάτισαν τους Erotic Liquid Culture.

Επανένωση

Στα τέλη του 1996, ο Ντρένινγκ και ο Λορντς επανασχημάτισαν τους Crimson Glory με τον Γουέιντ Μπλακ στα φωνητικά και τον πρώην ντράμερ των Savatage Στιβ Γουόχολζ, ενώ λίγο αργότερα επανήλθε στο συγκρότημα και ο Μπεν Τζάκσον. Η σύνθεση αυτή κυκλοφόρησε το δίσκο "Astronomica", τον Αύγουστο του 1999. Μετά από μερικές ζωντανές εμφανίσεις στη Φλόριντα, το συγκρότημα περιόδευσε στην Ευρώπη μαζί με τους Kamelot και τους Evergrey. Λόγω προβλημάτων στις σχέσεις μεταξύ των μελών του συγκροτήματος, οι Crimson Glory διαλύθηκαν και πάλι μετά την επιστροφή τους στις Ηνωμένες Πολιτείες.
Το Μάρτιο του 2005 ανακοίνωσαν την επανένωση της κλασικής σύνθεσης η οποία είχε κυκλοφορήσει τα πρώτα δύο άλμπουμ τους και ξεκίνησαν να δουλεύουν πάνω στο πέμπτο στούντιο άλμπουμ τους, ο οποίο θα έφερε τον τίτλο "Divine Chaos". Την 1 Μαΐου 2006 το συγκρότημα ανακοίνωσε τη συμμετοχή του στο Rockwave Festival εκείνης της χρονιάς. Λίγες ημέρες αργότερα, η εταιρεία "Black Lotus" που τους εκπροσωπούσε, διαλύθηκε. Παρ' όλα αυτά το συγκρότημα περιόδευσε στην Ευρώπη το καλοκαίρι του 2006.
Στα τέλη Ιανουαρίου του 2007, ο Midnight απολύθηκε λόγω προβληματικής συμπεριφοράς και αντικαταστάθηκε από τον Γουέιντ Μπλακ. Στις 8 Ιουλίου 2009, ο Midnight απεβίωσε λόγω στομαχικού ανευρύσματος. Το συγκρότημα εμφανίστηκε ως πρώτο όνομα στο φεστιβάλ "PowerProg" της Ατλάντα των Ηνωμένων Πολιτειών, αφιερώνοντας τη συγκεκριμένη εμφάνιση στον πρώην τραγουδιστή του.
Το Μάιο του 2010 οι Crimson Glory ανακοίνωσαν ότι ο νέος τραγουδιστής ήταν ο Τοντ Λα Τορ, με τον οποίο έκαναν την πρώτη τους εμφάνιση στο "Pathfinder Metal Fest" στις 30 Οκτωβρίου του 2010. Το 2011, το συγκρότημα γιόρτασε την 25η επέτειο από την κυκλοφορία του πρώτου του δίσκου περιοδεύοντας στην Ευρώπη.
Στις 7 Φεβρουαρίου 2013 ανακοινώθηκε ότι ο Τοντ Λα Τορ αποχώρησε από τους Crimson Glory και θα συνεχίσει μόνο στους Queensrÿche των οποίων ήταν μέλος από την προηγούμενη χρονιά.